A csapat első szezonjában, 1975-ben még nem ért el nagyobb sikereket. A szezonnyitón, az argentin nagydíjon Wilson Fittipaldi a 13. körben kiesett, míg testvére a McLarennel győzni tudott. A későbbiekben az FD02 és az FD03 konstrukciókat használta, amelynek kialakítása ugyanaz volt, de a légterelő elemek nagy része lekerült róla. Az egyedüli versenyző Fittipaldi később is csak ötször tudott célba érni, legjobb eredménye egy tizedik, egyben utolsó hely volt, az amerikai nagydíjon. Ezeken kívül háromszor nem sikerült kvalifikálnia magát a versenyre. Egy futamon beugróként szerepelt Arturio Merzario, miután Fittipaldi eltörte a kezét az osztrák nagydíjon.